Pa in hoewe-aanval buite PE gewond(Argieffoto: pixabay) Die vier aanvallers met klapmusse wat Maandagaand op ŉ 57-jarige pa en sy 18-jarige seun op hul kleinhoewe buite Port Elizabeth in die Oos-Kaap losgebrand het, is steeds soek. Kapt. Gerda Swart, polisiewoordvoerder, het gesê die voorval het omstreeks 20:30 by Thornhill, ŉ landelike gebied tussen Port Elizabeth en Jeffreysbaai, gebeur. “Die pa en seun was na bewering in die huis toe hulle skielik skote hoor klap het en klippe deur hul huis se vensters geslinger is. Die twee het in ŉ slaapkamer gaan skuil en die alarm geaktiveer. “Die pa is in die skietery in die been gewond,” het Swart gesê. Sy seun is nie beseer nie. Volgens Swart het die geloei van die alarm die aanvallers vermoedelik verwilder en het hulle te voet in die rigting van die N2 gevlug. Die aanvallers was nie in die huis nie en in dié stadium lyk dit nie of enigiets gesteel is nie. Die pa en seun het kort ná die voorval ŉ veiligheidsmaatskappy en die polisie ontbied. Swart het gesê die polisie ondersoek ŉ saak van poging tot moord. Die motief vir die aanval vorm ook deel van die ondersoek.